Երեկ Վայոց Ձորի մարզի Արենի գյուղում տեղի ունեցավ ավանդական դարձած «Բերքի տոնն» ու «Գինու փառատոնը», որին մասնակցում էին մարզի գրեթե բոլոր գյուղերը: Այնտեղ էր նաև Ելփին համայնքը՝ իր բնամթերքներով, բերք ու բարիքներով: Միջոցառումն սկսվեց ավանդական խաղող ճզմելով և ողջ ընթացքը ուղեկցվեց շնորհավորանքներով, երգ-երաժշտությամբ, հանդես եկան նաև մի շարք պարային խմբեր այդ թվում` Արենիի, Արփիի ու Գետափի: Ամբողջ ընթացքում վայոցձորցիներն իրենց ստեղծած բերք ու բարիքը, գինին, ծիրանի և խաղողի օղին սիրով հյուրասիրում էին ինչպես հայաստանաբնակ այնպես էլ արտասահմանից ժամանած հյուրերին: Ավանդական տոնին ներկա էր հանրապետության նախագահ Սերժ Սարգսյանը, տարածքային կառավարման նախարար Արմեն Գևորգյանը, այլ պաշտոնատար անձինք: